Nå snuser «hele» verden: – Sprer seg veldig hurtig
I England får skolebarn nikotinsjokk. I Albania hevdes det at snus tar livet av unge folk. Og i Australia slår myndighetene alarm.  – Snus sprer seg veldig hurtig.  Det sier snusekspert Karl Erik Lund til VG.  For drøye to uker siden slo Australia alarm. De frykter en skandinavisk snus-kultur. I 2023 advarte Frankrike mot «Le snus», som de kaller det.  Det er ikke den vanlige tobakkssnusen som har spredt seg, men såkalte nikotinposer.  – Dette er en videreutvikling av et produkt som tidligere har vært på markedet som et legemiddel som skulle fjerne røykesug, forteller Lund. Nikotinposene inneholder ikke tobakk, men nikotin som kan være utvunnet fra tobakksblader eller er utviklet syntetisk. – Tobakksfri snus har spredt seg veldig raskt etter at det kom på markedet i 2015, spesielt i USA der produktet har forbigått de tradisjonelle snusproduktene og blitt markedsledende. I EU er snus forbudt, men nikotinposer tillatt. I Norge er det salg av nikotinposer som er forbudt, men produsentene omgår regelen ved å tilsette mikroskopiske mengder tobakk slik at produktet kan defineres som snus og legges ut for salg. Barn med nikotinsjokk  Flere utenlandske medier har skrevet om snus de siste ukene. Den australske allmenkringkasteren ABC skriver at helsemyndighetene i landet er svært bekymret.  Myndighetene gjennomførte nylig 60 razziaer i storbyen Sydney og beslagla tobakksprodukter og nikotinposer til en verdi av 1,1 millioner dollar, skriver kanalen.  De opplyser også at folk som selger eller reklamerer for nikotinposer ulovlig, risikerer bøter eller opp til fem års fengsel. – Vi vil fortsette å følge med på situasjonen, sier en talsperson for helsemyndighetene til den australske nyhetskanalen.  Også i Albania har det begynt å dukke opp snusbokser, ifølge det albanske mediet SOT. De hevder at «snus tar livet av unge mennesker i nesten alle land hvor det er blitt forbudt».  – Det farlige med snusen er at den ikke etterlater noen spor for foreldre å legge merke til, sier en tobakkskontrollekspert avisen har pratet med.  Britiske Daily Mail skriver at snus er blitt meget populært på skoler i Storbritannia, og at flere unge er blitt avhengige.  Organisasjonen Teen Tips, som tilbyr hjelp til foreldre i Storbritannia, har sendt ut advarsler til over 200 skoler.  – Influencerne må ta mer ansvar og ha forståelse for at de blir fulgt av unge som er sårbare, sier en talsperson for organisasjonen til Daily Mail.  Talspersonen sikter til at flere fotballspillere og influencere bruker snus.  Flere skolebarn skal også ha fått nikotinsjokk, ifølge avisen.  I januar gikk lederen for Senatet i USA, Charles Schumer, hardt ut mot Zyn, som er et snusmerke.  Han sa at nikotinposene er en fare for tenåringer ettersom det er blitt et alternativ til e-sigaretter.  – Det er en pose fullpakket med problemer – med høye nivåer av nikotin, sa han.  Han oppfordret så den føderale handelskommisjonen til å undersøke Zyn for bekymringer knyttet til markedsføring og helseeffekt.  Over 50 prosent  Den Norske Snusfabrikken forteller at mer enn 50 prosent av salget deres er eksport. De selger til flere land i Europa, og ser på både Midtøsten og Afrika som nye potensielle markeder.  – Vår vekst kommer til å være på eksportmarkedet i tiden fremover. Vi merket det på vårparten i fjor at det var stor interesse i utlandet, så har det bare tatt av siden den gang, sier daglig leder og gründer Øyvind Simonsen til VG.  I etterkant av etableringen av selskapet fikk de henvendelser fra ulike land, med Island først og i tet.  USA er størst  Utenfor Norden er USA det klart største markedet, opplyser Swedish Match. Amerikanerne har et eget varemerke som heter ZYN. Merket økte med 62 prosent fra 2022 til 2023.  Totalt ble det solgt over 380 millioner bokser med Zyn i USA i 2023.  – Vi forventer at veksten vil fortsette, og tror vi vil selge cirka 500 millioner bokser ZYN i USA i 2024. Til sammenligning så er den forventede veksten i det amerikanske markedet større enn totalmarkedet i Norge, forteller Nils Erlimo i Swedish Match til VG.  Influencere  Nikotinposene har ulike smaksvarianter, og er en av årsakene til at den er blitt såpass populær. Snusekspert Lund forteller at markedsandelen på hvit snus har skutt i været, og i dag er cirka 40 prosent av markedet hvit snus.  På sosiale medier finner man flere utenlandske influencere som promoterer hvit snus. Noen lenker til nettsider hvor man kan kjøpe flere forskjellige varianter.  – I utlandet selges nikotinposer i ulike størrelser og fasonger pakket i fargesprakende bokser med fancy navn, sier snuseksperten.
Skandinavisk snus-kultur sprer seg raskt internasjonalt, blant annet grunnet tobakksfri nikotinposer. Fenomenet omtales i flere land, blant annet i Australia, Storbritannia, Island og Albania, mens markedet vokser raskt i USA. Influencere og fotballspillere er blant dem som blir kritisert for å fremme snusbruken.